CELEX: 32018D0202(01)
Language: hr
Date: 2018-01-30 00:00:00
Title: Odluka Komisije оd 30. siječnja 2018. o osnivanju strateškog foruma za važne projekte od zajedničkog europskog interesa

2.2.2018   
            
            
               HR
            
            
               Službeni list Europske unije
            
            
               C 39/3
            
         ODLUKA KOMISIJE
   оd 30. siječnja 2018.
   o osnivanju strateškog foruma za važne projekte od zajedničkog europskog interesa
   (2018/C 39/03)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   budući da:
   
               (1)
            
            
               Na temelju članka 173. Ugovora Uniji i državama članicama dodjeljuje se zadaća da osiguraju potrebne uvjete za tržišno natjecanje u području industrije Unije.
            
         
               (2)
            
            
               Člankom 107. stavkom 3. točkom (b) Ugovora propisano je sljedeće: „potpore za promicanje provedbe važnog projekta od zajedničkog europskog interesa mogu se smatrati spojivima s unutarnjim tržištem”.
            
         
               (3)
            
            
               Uspješna industrijska strategija trebala bi se temeljiti na prednostima Europe u strateškim lancima vrijednosti u novim tehnologijama za koje su često potrebna zajednička, dobro koordinirana nastojanja te ulaganja javnih tijela i industrije iz većeg broja država članica.
            
         
               (4)
            
            
               Potreban je proaktivniji pristup u suradnji s državama članicama i industrijom kako bi se razvili novi važni projekti od zajedničkog europskog interesa (1) koji mogu imati veliku ulogu u promicanju politika i mjera u područjima ključnima za gospodarski rast.
            
         
               (5)
            
            
               U Komunikaciji Komisije pod naslovom „Ulaganje u pametnu, inovativnu i održivu industriju: Obnovljena strategija industrijske politike EU-a” (2) poziva se na osnivanje strateškog foruma koji uključuje ključne dionike radi utvrđivanja ključnih lanaca vrijednosti i investicijskih projekata te praćenja ostvarenog napretka.
            
         
               (6)
            
            
               U tom kontekstu Komisija treba iskoristiti stručnost specijalista okupljenih u okviru savjetodavnog tijela.
            
         
               (7)
            
            
               Stoga je potrebno osnovati skupinu stručnjaka u području strateških lanaca vrijednosti i investicijskih projekata, posebno u pogledu važnih projekata od zajedničkog europskog interesa i definirati njezine zadaće, ciljeve i strukturu.
            
         
               (8)
            
            
               Skupina bi Komisiji trebala pružati savjete i stručno znanje kako bi pridonijela stvaranju zajedničke vizije Unije o ključnim lancima vrijednosti za Europu i olakšala izradu i provedbu novih investicijskih projekata u ključnim lancima vrijednosti u Europi putem suradnje i koordinacije javnih tijela i ključnih dionika iz većeg broja država članica.
            
         
               (9)
            
            
               Skupina bi se trebala sastojati od visokih dužnosnika nadležnih tijela država članica, visokih predstavnika drugih javnih tijela kao što su tijela Unije i međunarodne organizacije (djelatni u područjima kao što su tehnologija i inovacije, energetika, promet, ulaganja, ekonomska analiza, sigurnost i obrana), visokih predstavnika organizacija koje zastupaju interese sveučilišta i istraživačkih ustanova, financijskoga sektora, industrije, malih i srednjih poduzeća, zaposlenika i radnika te pojedinaca imenovanih u osobnom svojstvu.
            
         
               (10)
            
            
               Za članove skupine trebalo bi utvrditi pravila o objavljivanju informacija.
            
         
               (11)
            
            
               Osobne podatke trebalo bi obrađivati u skladu s Uredbom (EZ) br. 45/2001 Europskog parlamenta i Vijeća (3).
            
         
               (12)
            
            
               Potrebno je vremenski ograničiti primjenu ove odluke. Komisija će pravovremeno razmotriti uputnost produljenja,
            
         ODLUČILA JE:
   Članak 1.
   Predmet
   Osniva se strateški forum za važne projekte od zajedničkog europskog interesa (dalje u tekstu „skupina”).
   Članak 2.
   Mandat i zadaće
   Mandat je skupine potaknuti suradnju među javnim tijelima i ključnim dionicima iz većeg broja država članica u cilju razvoja novih važnih projekata od zajedničkog europskog interesa i izgradnju zajedničke vizije na razini Unije za zajednička i dobro koordinirana nastojanja i ulaganja u području ključnih lanaca vrijednosti.
   Skupina ima posebno sljedeće zadaće:
   
               (a)
            
            
               savjetovati Komisiju o ključnim lancima vrijednosti za Europu, koji se definiraju kao lanci vrijednosti od strateške važnosti za Europu za koje su potrebna zajednička, dobro koordinirana nastojanja te ulaganja javnih tijela i industrije iz većeg broja država članica kako bi se osiguralo da Europa ostane ili postane svjetska industrijska predvodnica u ključnim područjima;
            
         
               (b)
            
            
               pomoći Komisiji u stvaranju zajedničke europske vizije za te ključne lance vrijednosti u kojoj sudjeluju države članice i ključni dionici;
            
         
               (c)
            
            
               savjetovati Komisiju o važnim projektima od zajedničkog europskog interesa koji su potrebni u okviru ključnih lanaca vrijednosti;
            
         
               (d)
            
            
               pomoći Komisiji pri uspostavi suradnje i koordinacije među javnim tijelima i ključnim dionicima iz većeg broja država članica kako bi se olakšala provedba važnih projekata od zajedničkog europskog interesa;
            
         
               (e)
            
            
               pomoći Komisiji u praćenju postignutog napretka; izvješćivati o zastojima i preprekama na koje se nailazi prilikom izrade i provedbe važnih projekata od zajedničkog europskog interesa; predlagati rješenja za prevladavanje tih prepreka ili zastoja;
            
         
               (f)
            
            
               savjetovati Komisiju o popratnim mjerama neophodnima za uspješnu provedbu novih važnih projekata od zajedničkog europskog interesa;
            
         
               (g)
            
            
               savjetovati Komisiju o alternativnim rješenjima za poticanje zajedničkih, dobro koordiniranih ulaganja u ključne lance vrijednosti kad nije moguće provesti važan projekt od zajedničkog europskog interesa.
            
         Članak 3.
   Savjetovanje
   Komisija se može sa savjetovati sa skupinom o svakom pitanju povezanom s industrijskim lancima vrijednosti od strateške važnosti za Europu i povezanim ulaganjima.
   Članak 4.
   Članstvo
   1.   Skupina je sastavljena od najviše 50 članova.
   2.   Članovi su
   
               (a)
            
            
               pojedinci imenovani u osobnom svojstvu;
            
         
               (b)
            
            
               organizacije koje predstavljaju interese sveučilišta i istraživačkih ustanova, financijskoga sektora, industrije, malih i srednjih poduzeća te zaposlenika i radnika;
            
         
               (c)
            
            
               nadležna tijela država članica;
            
         
               (d)
            
            
               drugi javni subjekti.
            
         3.   Članovi imenovani u osobnom svojstvu djeluju neovisno i u javnom interesu.
   4.   Tijela država članica, organizacije i drugi javni subjekti nominiraju predstavnike i dužni su osigurati da njihovi predstavnici pružaju visoku razinu stručnog znanja. Glavna uprava Komisije za unutarnje tržište, industriju, poduzetništvo i mala i srednja poduzeća (dalje u tekstu „GU GROW”) može odbiti nominaciju predstavnika organizacije ako smatra da ta nominacija nije prikladna u kontekstu zahtjeva navedenih u 4. poglavlju poziva na podnošenje prijava iz članka 5. U tom se slučaju od predmetne organizacije traži da imenuje drugog predstavnika.
   5.   Članove koji više ne mogu djelotvorno pridonositi vijećanjima stručne skupine, koji po mišljenju odgovarajuće službe Komisije ne ispunjavaju uvjete iz članka 339. Ugovora o funkcioniranju Europske unije ili koji daju ostavku, više se ne poziva na sudjelovanje na sastancima skupine te ih se može zamijeniti tijekom ostatka njihova mandata.
   Članak 5.
   Postupak izbora
   1.   Odabir članova skupine navedenih u članku 4. stavku 2. točkama (a) i (b) provodi se na temelju javnog poziva na podnošenje prijava koji se objavljuje u registru stručnih skupina Komisije i drugih sličnih subjekata („registar stručnih skupina”). Osim toga, poziv na podnošenje prijava može se objaviti i na druge načine, među ostalim na posebnim web-mjestima. U pozivu na podnošenje prijava jasno su navedeni kriteriji odabira, uključujući potrebnu razinu stručnog znanja i interese koje se zastupa u odnosu na posao koji treba obaviti. Najkraći je rok za podnošenje prijava četiri tjedna.
   2.   Pojedinci koji se prijavljuju za imenovanje članovima skupine u osobnom svojstvu navode sve okolnosti koje mogu dovesti do sukoba interesa. Konkretno, Komisija zahtijeva da te osobe kao dio prijave dostave izjavu o sukobu interesa na temelju standardnog obrasca te izjave za stručne skupine, zajedno s ažuriranim životopisom. Podnošenje pravilno popunjenog obrasca izjave o sukobu interesa nužno je da određena osoba stekne pravo na imenovanje članom u osobnom svojstvu. Procjena sukoba interesa obavlja se u skladu s horizontalnim pravilima Komisije za stručne skupine („horizontalna pravila”).
   3.   Za imenovanje organizacija potreban je upis u registar transparentnosti.
   4.   Članove skupine imenuje glavni direktor GU GROW iz redova stručnjaka s kompetencijama u područjima navedenima u člancima 2. i 3. koji su se odazvali pozivu na podnošenje prijava.
   5.   Članovi se imenuju na razdoblje od 2 godine. Mandat im traje do zamjene ili do isteka mandata. Mandat se može obnoviti.
   6.   GU GROW sastavlja pričuvni popis pogodnih kandidata s kojega se mogu imenovati zamjene za članove. GU GROW treba od podnositelja prijava zatražiti suglasnost prije nego što njihova imena uključi na rezervni popis.
   Članak 6.
   Predsjednik
   Skupinom predsjeda glavni direktor GU GROW.
   Članak 7.
   Djelovanje
   1.   Skupina djeluje na zahtjev GU GROW, u skladu s horizontalnim pravilima.
   2.   Sastanci skupine u načelu se održavaju u prostorima Komisije u Bruxellesu.
   3.   GU GROW osigurava tajničke usluge. Službenici Komisije iz drugih odjela koje zanimaju postupci mogu prisustvovati sastancima skupine i njezinih podskupina.
   4.   U dogovoru s GU GROW skupina može običnom većinom članova odlučiti da njezine rasprave budu javne.
   5.   Zapisnik o raspravi o pojedinim točkama dnevnog reda i o mišljenjima skupine mora biti smislen i potpun. Tajništvo sastavlja zapisnik, za koji je odgovoran predsjednik.
   6.   Skupina donosi mišljenja, preporuke i izvješća konsenzusom. U slučaju glasanja članovi o njegovu ishodu odlučuju običnom većinom. Članovi koji su glasali protiv imaju pravo da se dokument sa sažetkom razloga za njihovo stajalište priloži mišljenju, preporuci ili izvješću.
   Članak 8.
   Podskupine
   1.   GU GROW može osnovati podskupine radi ispitivanja određenih pitanja u okviru nadležnosti koje određuje GU GROW. Podskupine rade u skladu s horizontalnim pravilima i odgovaraju skupini. Raspuštaju se nakon ispunjenog mandata.
   2.   Članovi podskupina koji nisu članovi skupine odabiru se na temelju javnog poziva na podnošenje prijava u skladu s člankom 5. i horizontalnim pravilima.
   3.   Pojedinačni članovi mogu se imenovati izvjestiteljima o određenoj temi. U razdobljima između sastanaka rad se odvija elektroničkim putem.
   Članak 9.
   Pozvani stručnjaci
   GU GROW može pozvati stručnjake s posebnim stručnim znanjem u području predmeta na dnevnom redu da na ad hoc osnovi sudjeluju u radu skupine ili podskupine.
   Članak 10.
   Promatrači
   1.   Pojedincima, organizacijama i javnim subjektima može se dodijeliti status promatrača u skladu s horizontalnim pravilima.
   2.   Organizacije i javni subjekti sa statusom promatrača imenuju svoje predstavnike.
   3.   Predsjednik promatračima i njihovim predstavnicima može dopustiti sudjelovanje u raspravama skupine i pružanje stručnog znanja. Međutim, oni nemaju pravo glasa i ne sudjeluju u izradi preporuka ili savjeta skupine.
   Članak 11.
   Poslovnik
   Na prijedlog GU GROW-a i u dogovoru s njim skupina donosi svoj poslovnik običnom većinom glasova svojih članova na temelju standardnog poslovnika za stručne skupine, u skladu s horizontalnim pravilima.
   Članak 12.
   Poslovna tajna i postupanje s povjerljivim informacijama
   Članovi skupine i podskupina i njihovi predstavnici te pozvani stručnjaci i promatrači moraju poštovati obvezu čuvanja poslovne tajne, koja se na temelju Ugovora i pravila o njihovoj provedbi odnosi na sve članove institucija i njihovo osoblje, ali i pravila Komisije o sigurnosti u pogledu zaštite povjerljivih podataka Unije koja su utvrđena odlukama Komisije (EU, Euratom) 2015/443 (4) i (EU, Euratom) 2015/444 (5). U slučaju nepoštovanja tih obveza Komisija može poduzeti odgovarajuće mjere.
   Članak 13.
   Transparentnost
   1.   Skupina i podskupine registriraju se u registru stručnih skupina.
   2.   Kad je riječ o sastavu skupine, u registru stručnih skupina objavljuju se sljedeći podaci:
   
               (a)
            
            
               imena pojedinaca imenovanih u osobnom svojstvu;
            
         
               (b)
            
            
               nazivi organizacija članica; otkriva se interesna skupina koju se zastupa;
            
         
               (c)
            
            
               ime drugih javnih subjekata;
            
         
               (d)
            
            
               ime promatrača;
            
         
               (e)
            
            
               ime tijela država članica.
            
         3.   Svi relevantni dokumenti, uključujući dnevni red, zapisnike i podneske sudionika, stavljaju se na raspolaganje u registru stručnih skupina, ili se u registru navodi poveznica na posebno web-mjesto na kojem ih se može pronaći. Pristup posebnom web-mjestu ne smije se uvjetovati zahtjevom za registraciju korisnika ili bilo kojim drugim ograničenjem. Posebice se pravovremeno prije sastanka objavljuju dnevni red i drugi relevantni popratni dokumenti te se potom na vrijeme objavljuje zapisnik. Iznimke od objave predviđene su samo ako se procijeni da bi se otkrivanjem dokumenta ugrozila zaštita javnog ili privatnog interesa kako je utvrđeno člankom 4. Uredbe (EZ) br. 1049/2001 Europskog parlamenta i Vijeća (6).
   Članak 14.
   Troškovi sastanaka
   1.   Sudionici u aktivnostima skupine i podskupina ne primaju naknade za svoje usluge.
   2.   Komisija nadoknađuje putne troškove i dnevnice sudionika u aktivnostima skupine i podskupina. Nadoknada se isplaćuje u skladu s važećim propisima Komisije i u okviru raspoloživih sredstava dodijeljenih odjelima Komisije u okviru godišnjeg postupka raspodjele sredstava.
   Članak 15.
   Primjenjivost
   Ova se Odluka primjenjuje do 31. svibnja 2020.
   
      Sastavljeno u Bruxellesu 30. siječnja 2018.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  Komisija propisuje pravila o državnim potporama (SL C 188 od 20. lipnja 2014.) posebno osmišljena za vođenje država članica pri preusmjeravanju javnih sredstava prema integriranim važnim projektima od zajedničkog europskog interesa koji moraju imati jasne učinke na veći dio gospodarstva i društva Unije, kao što su ključne tehnologije razvoja. Ključne tehnologije razvoja iziskuju veliku količinu znanja i veoma su istraživački i razvojno intenzivne, zahtijevaju brze inovacijske cikluse, visoka kapitalna ulaganja i visokokvalificiranu radnu snagu – COM/2012/0341.
   
      (2)  COM(2017) 479 final.
   
      (3)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).
   
      (4)  Odluka Komisije (EU, Euratom) 2015/443 od 13. ožujka 2015. o sigurnosti u Komisiji (SL L 72, 17.3.2015., str. 41.).
   
      (5)  Odluka Komisije (EU, Euratom) 2015/444 оd 13. ožujka 2015. o sigurnosnim propisima za zaštitu klasificiranih podataka EU-a (SL L 72, 17.3.2015., str. 53.).
   
      (6)  Te iznimke namijenjene su zaštiti javne sigurnosti, vojnih poslova, međunarodnih odnosa, financijske, monetarne i gospodarske politike, privatnosti i integriteta pojedinca, poslovnih interesa, sudskih postupaka i pravnih savjeta, inspekcija/istraga/revizija i postupka donošenja odluka institucije.